De Konservatives hovedkrav om en kvælstofreducerende indsats er en del af den såkaldte Naturpakke, som partierne i blå blok er blevet enige om.

Det fremgår af aftaleteksten, som DR Nyheder er i besiddelse af.

Kravet lød på samlet 624 ton mindre kvælstofudledning, hvis ikke De Konservative skulle vende sig mod rød blok, og i aftaleteksten står følgende:

- I alt udvides ordningen med knap 66.000 hektar efterafgrøder, svarende til ca. 200 ton i 2017 og ca. 430 ton i 2018, hedder det.

Det fremgår også af aftaleteksten, at regeringen, De Konservative, Liberal Alliance og Dansk Folkeparti er "enige om grundlaget for den samlede fremadrettede kvælstofregulering, og at alle kvælstofregulerende indsatser heri er forligsstof, hvor der skal være enighed mellem forligsparterne".

Læs også : Esben Lunde sætter skub i blå forhandlinger om naturpakke

Miljø- og fødevareminister Esben Lunde Larsen (V) har tidligere givet De Konservative en garanti for, at "den kommende naturpakke vil indeholde kvælstofreducerende tiltag".

Kravet fra De Konservative opstod i kølvandet på det tumultariske forløb om landbrugspakken, som partiet endte med at stemme for, men som også kostede Eva Kjer Hansen (V) posten som miljø- og fødevareminister.

Det gjorde den, fordi der var store problemer med de beregninger, der lå til grund for pakken. Pakken var præsenteret som havde den en positiv effekt på miljøet. Men det argument er der blevet sået voldsom tvivl om.